Papersnake/gushiwen huggingface dataset:
病中作
陆游（宋代）

牧羊知治民，解牛得养生，一理傥造微，何事不可明。
我老抱病久，颇窥古人情。
唐尧授四时，帝道所以成。
周家七百年，王业本农耕，造端无甚奇，至今称太平。
人生正如此，默默要无营；心君但高拱，万物安能撄！
南梁行
李绅（唐代）

江城郁郁春草长，悠悠汉水浮青光。
杂英飞尽空昼景，绿杨重阴官舍静。
此时醉客纵横书，公言可荐承明庐。
青天诏下宠光至，颁籍金闺征石渠。
秭归山路烟岚隔，山木幽深晚花拆。
涧底红光夺火燃，摇风扇毒愁行客。
杜鹃啼咽花亦殷，声悲绝艳连空山。
斜阳瞥映浅深树，云雨翻迷崖谷间。
山鸡锦质矜毛羽，透竹穿萝命俦侣。
乔木幽谿上下同，雄雌不惑飞栖处。
望秦峰回过商颜，浪叠云堆万簇山。
行尽杳冥青嶂外，九重钟漏紫霄间。
元和列侍明光殿，谏草初焚市朝变。
北阙趋承半隙尘，南梁笑客皆飞霰。
追思感叹却昏迷，霜鬓愁吟到晓鸡。
故箧岁深开断简，秋堂月曙掩遗题。
呜呜晓角霞辉粲，抚剑当应一长叹。
刍狗无由学圣贤，空持感激终昏旦。
良月游水乐
杜范（宋代）

久矣闻水乐，邂逅作此游。
林立攒万石，曲迳穿深幽。
谽谺开古洞，下有清浅流。
惜哉非古乐，喷薄皆人谋。
流觞饮山绿，风鬓吹飕飕。
欲归兴未尽，携手湖上楼，
斜阳献万状，浩以百目收。
白鸟去复还，翩翩良自由。
我本山林人，对此多惭羞。
岁月不我与，宴闲其可偷。
便合作归计，老矣安所投。
世事皆漫尔，政恐空白头。
山中谒皇甫曾
朱放（唐代）

寻源路已尽，笑入白云间。不解乘轺客，那知有此山。
寒食日晨炊姜家林，初程之次日也
杨万里（宋代）

百五佳辰匹似无，合教追节却离居。
万家寒食初归鷰，一老春衫政寒驴。
耄柳已僧何再发，孺槐方爪可犀蔬。
儿书早问归程日，不用嗔渠只笑渠。
雨中送汪半亭归西山
吴雯炯（清代）

对酒不成醉，江城雪正飞。可堪时序晚，又送故人归。

世路多荆棘，文章老布衣。西山栖隐处，重葺旧松扉。
望江南 其一 春暮昼长，漫拈遣闷
潘榕（清代）

春三月，正是困人天。香梦沉沉迷粉蝶，离歌苦苦叫红鹃。

好梦破难圆。
书怀
邓林（宋代）

西风吹羽扇，吾道竟凄凉。
上坂劳骐骥，低巢窘凤凰。
可求非富贵，无用是文章。
冉冉深林底，幽兰正自香。
捣练子 赠清净散人
马钰（金朝）

休执拗，莫痴顽。休迷假相莫悭贪。休起愁，莫害惭。听予劝，访长安。逍遥坦荡得真欢。守清净，结大丹。
将之罗浮赵隐君以诗见赠次韵为别
林大春（明代）

罗浮海上号仙山，长拟閒游未得閒。台榭半凋千古迹，江湖空老壮时颜。

欲骑白鹤身飞去，若见黄龙手自攀。可奈同怀不同往，为君须取大丹还。
次韵五叔梅花 其九
韩淲（宋代）

皂盖难忘近所稀，晚香初落少人知。讼庭既简无过酒，官路何嫌不到诗。
送王梦楼同年出守临安 其二
毕沅（清代）

少住终何益，分襟倍黯然。鼎占折足象，花断并头缘。

词社彫颜色，欢场寂管弦。登楼慵怅望，人远夜郎天。
夏山歌赠张常州大轮
顾璘（明代）

夏山高，山高入云杳莫攀，乃在东海之畔、金华之间。

攒峰抱壑飞瀑白，古木碍日垂萝斑。张侯昔未遇，结茅连翠微。

胸蟠五千卷，落笔蛟龙飞。时随牧羊子，餐霞疗朝饥。

乘兴历参井，误触织女机。献策明光直紫微，专城畿辅拥朱衣。

万家冻馁今何有，十郡诸侯似者稀。公庭书閒无鸟雀，燕寝香清拂罗幕。

梦魂千里长周旋，一片青苍枕前落。祗今当宁爱贤才，君侯且勿思草莱。

待得功成铭鼎鼐，却逐山云归去来。
蚊蟆
白居易（唐代）

巴徼炎毒早，二月蚊蟆生。咂肤拂不去，绕耳薨薨声。

斯物颇微细，中人初甚轻。如有肤受谮，久则疮痏成。

痏成无奈何，所要防其萌。幺虫何足道，潜喻儆人情。
听琴
宋伯仁（宋代）

静夜听鸣琴，秋风动幽谷。
何为钟子期，千古无人续。
佛音阁
钱林（清代）

春影如云不入城，平田一绿少人行。野花都已得禅意，山鸟半能呼佛名。

间拓断碑分藓色，爱凭虚阁借松声。等闲小李开图画，金碧遥天上晚晴。
端午帖子 其四 太上皇帝阁
周必大（宋代）

再兴炎祚抚华戎，成就南讹长养功。仁似薰风来不断，寿如午景恰当中。
偶过听松听竹间泉
邵宝（明代）

削壁皴斧痕，下有洞如屋。积铁不知年，时许莓苔绿。
赠张绘秘教九题 其八 诗筒
林逋（宋代）

唐贤存雅制，诗笔仰防闲。递去权应紧，封回债已还。

带班犹恐俗，和节不妨山。酒箧将书簏，谁言季孟间。
呈林子方运使四首
赵蕃（宋代）

忆自梧州别，怀兹下榻勤。
寸心长炯炯，尺素每云云。
远地必迂报，高情真薄云。
百年公几见，五十我无闻。
西湖三首
张耒（宋代）

水上亭台凉气多，扣舷倚棹唱吴歌。
何人为放青莲出，剪却翻翻一万荷。
挽刘文蔚
家铉翁（宋代）

先天妙义说来多，圣处工夫几切磋。
一点英灵长不昧，平生学力定难磨。
暮春风景堪闻瑟，尘世纷华付掷梭。
闻道南行缘底事，要从濂洛溉余波。
阅历科进士录 其四
钟芳（明代）

饥鸱得腐鼠，昂头骄鹓雏。霄汉本空阔，彼生何太愚。
失调名
佚名（宋代）

捏个牛儿体态。按年令，旋拖五彩。鼓乐相迎，红裙捧拥，表一个、胜春节届。
暮春闻张思顺归期
黄杞（宋代）

小园寂寞锁青春，桃李留花待主人。
青子已团浓绿底，归艎犹未到溪滨。
夏日湖上即事寄晋陵萧明府
章碣（唐代）

亭午羲和驻火轮，开门嘉树庇湖濆。行来宾客奇茶味，

睡起儿湖带簟纹。屋小有时投树影，舟轻不觉入鸥群。

陶家岂是无诗酒，公退堪惊日已曛。
读和议成赦文作
刘望之（宋代）

一纸盟书换战尘，万方呼舞却沾巾。
崇陵访沈空遗恨，郢国怜怀若有人。
收拾金缯烦庙算，安排钟眉颂宗臣。
小儒何敢知机事，终望君王赦奉春。
延平林力道阁上观水二首 其一
陈渊（宋代）

千重翠巘分三岸，十里寒潭合两溪。更得横流吞险濑，岂嫌春水浊如泥。
溧水道中回寄子肃玉汝并属李晦庵八首 其六
赵蕃（宋代）

借宅亦种竹，知子未忘此。竹间有馀暇，尘事勿到耳。

行年且半百，太息我与尔。
明定
释云岫（宋代）

万境无侵一念空，尽尘沙界不留踪。
春风来摘杨花去，定起西山古寺钟。
乌夜啼
释文珦（宋代）

东家屋树与云齐，夜夜有乌来上栖。
明月照树栖乌啼，愁杀窗中战士妻。
西江月
王庭（宋代）

一拂退黄衫子，几团嗅蕊蜂儿。西风吹下月中枝。种在寒岩影里。

人道蜡梅相似，又传菊满东篱。饶伊颜色入时宜。安得香传九里。
逢辰和陈茂才
区元晋（明代）

每向羔羊诵昔诗，嘉君才敏售何时。文评锁闼应相轧，望出黉宫亦匪□。

岂有燕台遗骏足，谩嗟廊庙种蔷薇。相思未了梅花约，倚遍茅斋雪后晖。
岳阳楼望洞庭
吕蒙正（宋代）

八月寒涛溅碧空，片帆悠飏信秋风。
探珠直待骊龙睡，莫遣迷津浩渺中。
灯下小酌
陆游（宋代）

江湖双鬓秃，宇宙一身穷，酒浪摇轻碧，灯花落碎红。
交情元易见，春事半成空。
尚觊身强健，烟畦撷芥菘。
一剪梅 次外子见寄原韵
陆茜（清代）

离恨随秋渺渺深。风透疏林。寒透重衾。金钱夜夜卜归音。

灯也无心。鹊也无心。

四壁残蛩催短砧。别样愁侵。一样哀吟。如丝幽梦断难寻。

月又将沉。漏又将沉。
春暮思平泉杂咏二十首·西岭望鸣皋山
李德裕（唐代）

高秋对凉野，四望何萧瑟。

远见鸣皋山，青峰原上出。

晨兴采薇蕨，向暮归蓬荜。

讵假数挥金，餐和养馀日。
蝶恋花·两岸月桥花半吐
真德秀（宋代）

两岸月桥花半吐。红透肌香，暗把游人误。尽道武陵溪上路。不知迷入江南去。
先自冰霜真态度。何事枝头，点点胭脂污。莫是东君嫌淡素。问花花又娇无语。
泊无碍定庵二首
钱时（宋代）

十七年前到定庵，老僧朝暮拜瞿昙。
如今谁是香花主，老木号风暮正酣。
秦淮
华镇（宋代）

渺渺方山道，江流一派通。寒沙翘白鹭，夕霭暝丹枫。

平截埋金地，虚涵建邺宫。六朝乘王气，疏凿竟无功。
和东林湛堂禅师喜雪韵五首
袁燮（宋代）

恨无佳政布民间，赋敛犹繁狱未宽。
来岁若非禾稼熟，穷檐何以免饥寒。
思夔州
陆游（宋代）

老来百念尽消磨，无奈云安入梦何！壮忆公孙剑器舞，愁思宾客竹枝歌。
芭蕉美人
夏寅（明代）

晓妆才罢思徘徊，罗袜轻移步绿苔。
试向芭蕉问春信，一缄芳札为谁开？
晚眺
卫宗武（宋代）

病眸犹远眺，惟恨鬓霜侵。
稻色云连亩，桂香风满襟。
野桥横落照，晚磬出幽林。
牧笛数声外，明霞襯碧岑。
八声甘州（用前韵答和史制参）
李曾伯（宋代）

续仲宣、一赋小呼鹰，声名满荆州。向宾筵游戏，毫端月露，皮里阳秋。遍历文书刁斗，何患不封侯。横槊风烟表，独占诗筹。

见说眉攒心事，在岷峨乡国，落日西头。怅英豪遗恨，都付大江流。伟平生、经纶雅志，把重弓、聊为汉关留。中秋近，何如载酒，一笑登楼。
和竹斋主人
阮恩滦（清代）

娇莺啼上绿杨枝，閒傍妆台瘦不支。半榻诗书常乱叠，一楼风雨最相思。

瑶琴空抚思归操，黄绢慵赓绝妙词。鸿雁在云鱼在水，更谁传讯到天涯。
行牌头奴寨之间皆建炎末避贼所经也
陆游（宋代）

今朝霜薄风气和，霁色满野行人多。
沙平水浅木叶下，摇楫渡口生微波。
建炎避兵奔窜地，谁料白首重经过。
四十余年万事改，惟有青嶂高嵯峨。
安得西国蒲萄酒，满酌南海鹦鹉螺。
侑以吴松长丝之玉鱠，送以邯郸皓齿之清歌。
向来丧乱汝所记，大地凛凛忧干戈。
偶然不死到老大，为底苦惜朱颜酡？
示临川曾革
胡寅（宋代）

阙里三千盛，参乎一唯优。古来宗德业，谁复继风猷。

晚派南丰宗，贤名内相尤。高文推大手，奥学擅前修。

有美清江彦，胡为瘴岭陬。宗盟标姓望，海若富源流。

侯馆甘鱼食，宾筵听鹿呦。会须题雁塔，聊尔敝貂裘。

美玉宜深韫，明珠谢暗投。自嗟鸢跕堕，空羡鹤夷犹。

三釜古云乐，一箪今漫忧。但令心了了，那畏力仇仇。

系马竹云净，飞觞梅雪稠。愧君相属厚，弱水讵胜舟。
村墅杂咏 其一
文洪（明代）

春雨朝初霁，居南似锦沙。野猿窥落果，林蝶恋残花。

引水斜穿沼，编篱密护家。何凭消永日，欹枕读南华。
西江月（琵琶）
曹勋（宋代）

弦泛龙香细拨，声回花底莺雏。低眉信手巧工夫。犹带巫烟楚雨。

人占东风秀色，花笼宝髻真珠。锦条金凤要人扶。只恐乘鸾飞去。
和胡宿韵寄蒋之奇
邓忠臣（宋代）

独步文章妙一台，都门便欲挂冠回。
已怜天上三台路，未尽人间八斗才。
坐幄每闻千里胜，占云初见四夷来。
我公莫作遄归想，衣笥行看衮绣开。
除日出江上迓赵宪
王炎（宋代）

江风猎猎吹客衣，水生鳞甲舟行迟。
今年江上春信早，剩有梅花开北枝。
问之今日是何日，三百六旬当岁除。
翩翩鸥鹭定笑我，欲得一饱甘奔驰。
二星移次照鹑尾，绣衣持斧生光辉。
摐金伐鼓声震动，鹢首破浪开黄旗。
三宫万寿帝出震，周家磐石先诸姬。
外分符节用肺腑，丞相与国同安危。
书生白头不解事，佐一小垒将何为。
少年侧目望云汉，欲与鸾凤俱翻飞。
草黄骥病络头老，自笑意行身不随。
人生虎鼠在用舍，未用以此相瑕疵。
儿曹婚嫁虽未了，此心久与青山期。
天无老眼不可问，哦诗莫作商声悲。
柳梢青（范系尉美任）
龚日昇（宋代）

二十年前。君家桃李，种满螺川。凛凛英风，真如小范，不数梅仙。

凛风吹送朝天。指何物、装添去船。千首新诗，一轮明月，两字清廉。
看叶
罗与之（宋代）

红紫飘零草不芳，始宜携杖向池塘。
看花应不如看叶，绿影扶疏意味长。
渔家傲 至吴门舟中晚眺
郑兰孙（清代）

昏鸦阵阵透林黑。好山迎面如相识。闲倚蓬窗心似织。

蒲帆直。西风吹梦来无力。

斜照将沉烟水碧。乡心撩乱天涯客。雁自南飞燕自北。

韶华易。芦花两岸秋江白。
偈六十三首
释道宁（宋代）

问答尖新逞峻机，如将画饼要充饥。
纵经尘劫空劳力，争似忘言合大虚。
万古碧潭空界月，再三挥摝始应知。
送东崖李都阃入觐还楚
李时行（明代）

十年楚国驰驱日，此夕京华邂逅间。素向幕中穷虎略，远从天逅觐龙颜。

九疑木叶飞红雨，七泽波涛涌雪山。惆怅相逢又相别，几时重听佩声还。
自陈诗
刘三嘏（宋代）

虽惭涔勺赴沧溟，仰诉丹衷不为名。寅分星辰将降祸，兑方疆为即交兵。

春秋大义惟观衅，王者雄师但有征。救得燕民归旧主，免于戎肤自称兄。
寄汪育德斋 其二
程通（明代）

霜落吴江锦树稠，数声鸿雁海天秋。来书己尽乡中事，对景惟添客里忧。

烱烱丹心思报国，星星白发觉盈头。人间回首深愁困，何日烟尘净北州。
曲池草堂和韵为项思尧赋
康从理（明代）

地临沧海胜，门向谢山偏。
养晦非亡世，销年祇尚玄。
松寒延月早，花艳得春先。
且谩论高卧，知君在吕虔。
林节推架轩扁水木清华
释善珍（宋代）

红满芳波绿满蹊，公余无事似幽栖。
临池洗砚看鱼跃，对竹坐衙闻鸟啼。
胸次九流如镜净，壁间片锦与花齐。
云霄别有清华地，早晚朝车过竹溪。
清明日北园亭作
李复（宋代）

锦乱筠遗箨，青浮水结衣。
乳鸠呼却逐，斗雀堕还飞。
客过残樽在，年侵冷食稀。
去年今日意，渡峡雨霏霏。
理发
袁说友（宋代）

拣发亭移昼，临风手独搔。
愁添丝几缕，老怯鬓双毛。
自叹头颅薄，空怀胆气豪。
年华莫相逼，疏栉已细缫。
燕
叶永年（清代）

芹泥重葺旧巢新，记取年年及社辰。入幕不惊挥麈客，巡檐如唤卷帘人。

鸳鸯楼外春如海，玳瑁梁间月似银。闲向主家谈故事，昭阳台榭已凝尘。
胡笳歌送颜真卿使赴河陇
岑参（唐代）

君不闻胡笳声最悲？紫髯绿眼胡人吹。
吹之一曲犹未了，愁杀楼兰征戍儿。
凉秋八月萧关道，北风吹断天山草。
昆仑山南月欲斜，胡人向月吹胡笳。
胡笳怨兮将送君，秦山遥望陇山云。
边城夜夜多愁梦，向月胡笳谁喜闻？
秋思
陆游（宋代）

桑竹成阴不见门，牛羊分路各归村。
前山雨过云无迹，别浦潮回岸有痕。
游龙门诗十二首·菩提院望雒亭
韩维（宋代）

兹亭何岧峣，下瞰伊与洛。
惟昔定鼎地，绝云飞观阁。
姬公安在哉，气象空回薄。
秋声
陆游（宋代）

萧骚拂树过中庭，何处人间有此声？涨水雨余晨放闸，骑兵战罢夜还营。
闲凭曲几听虽久，强抚哀弦写不成。
暑退凉生君勿喜，一年光景又峥嵘。
过桃源
释斯植（宋代）

□□□□□□□，生涯心在凤凰台。
桃花晓落水流去，山鸟晚啼风送来。
古树影摇霜月满，冷猿声裂碧云开。
长关春有愁人分，驿马相逢去不回。
送日侍者游两府兼柬丁仲容先生
王冕（元代）

知君汗漫饶清兴，东府西州路不多。
牛斗正临吴分野，城池还带旧山河。
春风扬子江头去，夜月茅山石畔过。
若见金陵丁处士，问言归兴近如何？
病中遣兴
李吕（宋代）

多难从来气不舒，老而多病背挛如。
足疡所赖非心害，目眚犹挛见旧书。
白昼欲眠神思倦，青春閒度物情疏。
生涯淡薄随时过，他是他非莫问渠。
左蠡
洪咨夔（宋代）

山为飞沙白，江缘涨潦黄。
古今双去鹬，天地一轻航。
隽永还欹枕，牢愁忍别觞。
晴云横不度，何处是柴桑。
过桐江三绝 其三
胡仲弓（宋代）

流水高山得趣时，好音政不要人知。绝弦此意谁能会，未必尽因钟子期。
送翟简卿制参赴南安二首
李曾伯（宋代）

渡江华阀尚毡青，人物林中早有声。
官辙久更谙世路，边筹熟有洞戎情。
整镳向阙人多羡，出幕持麾古所荣。
盍为王言留禁闼，美才可止仅专城。
五彩结同心
佚名（宋代）

珠帘垂户。金索悬窗，家接浣沙溪路。相见桐阴下，一钩月、恰在凤凰栖处。素琼拈就宫腰小。花枝袅、盈盈娇步。新妆浅，满腮红雪，绰约片云欲度。尘寰岂能留住。唯只愁、化作彩云飞去。蝉翼衫儿，薄冰肌莹，轻罩一团香雾。彩笺巧缀相思苦。脉脉动、怜才心绪。好作个、秦楼活计，吹箫伴侣。
中宿峡
高銮（清代）

短艇惊涛里，阴森怆客魂。悬崖疑欲坠，逆溜势如奔。

峡暝天无色，云深日易昏。从来多险地，何止说龙门。
送范景仁学士归蜀焚黄
梅尧臣（宋代）

苍山过秦梁，山尽见川陆。
下马古成都，访垄得乔木。
扫箨开奠古，陨泪湿俎肉。
当时相如归，徒自盛车毂。
不问有是为，事乃今古独。
还因问耆旧，亦莫遗隐卜。
荒祠古柏下，残月杜鹃哭。
凭君约史笔，书作西来目。
答毛提举惠新酒鸡头依韵奉寄幸一笑
彭汝砺（宋代）

齐鹄顺风飞上天，空笼遂至扣犹全。滑思琥珀千钟满，软忆珠玑一样圆。

举白醉攻愁自破，硫黄暖与病相便。南归几梦凉堂会，咫尺书来更怆然。
潇湘八景 其四 潇湘夜雨
陈孚（元代）

昭潭黑云起，橘洲风捲沙。乱雨洒篷急，惊堕樯上鸦。

鼋鼍互出没，暗浪鸣橹牙。渔灯半明灭，湿光穿芦花。
题画白雁二首 其一
陆文圭（元代）

芦花秋半黄，三两下寒塘。北风正萧瑟，书远不曾将。
憨山师自岭南寄楞伽新疏并书赋答凡三首时大师以弘法罹难废东海禅席遣戍南荒 其一
法杲（明代）

师于热海放慈航，丹徼朱厓信渺茫。天意逆扶金策杖，君恩翻起铁衣裳。

山回象郡风烟黑，身倚蛮方日月黄。今夕短戈聊当锡，莲花犹在舌端香。
扬州杂诗
林泳（宋代）

雄勇将军赴上流，三千选士一时休。
营中妇女支官料，犹道儿郎在鄂州。
西来意颂
释灵澄（宋代）

因僧问我西来意，我话居山七八年。
草履只栽三个耳，麻衣曾补两番肩。
东庵每见西庵雪，下涧长流上涧泉。
半夜白云消散后，一轮明月到床前。
冶城楼
曾极（宋代）

袅袅疎林集晚鸦，钟山云气入檐牙。
何人乘月吹长笛，夜看云陵百万家。
慧照大师
余靖（宋代）

已向南宗悟，尤於外学精。
士林传字法，僧国主诗盟。
初地形容古，弥天语论清。
因君支遁辈，徒擅养鹰名。
临渊亭望凤凰等山作
刘敞（宋代）

孟公多胜诣，故在杯酒间。虽非菊花时，辄复寻龙山。

平明骑马出，日暮倒帻还。若人难重得，此风犹可攀。

问我亦何为，翛然方闭关。忘言在得意，独往路已难。
论诗绝句四十首 其十六 牧之
李希圣（清代）

拾翠盘雕莫更论，卫公当日盗乾坤。乐天诗卷供鱼蠹，中夜披衣读罪言。
贺郑簿生孙
郑晖老（宋代）

望及清秋到眼前，建溪溪上现长庚。
云间鸑鷟人见见，天上麒麟地上行。
释氏抱来真杰特，宝公摩后必奇英。
传家已有今衣钵，会见公侯衮衮生。
咏杜鹃花
释择璘（宋代）

春老麦黄三月天，青山处处有啼鹃。悬崖几树深如血，照水晴花暖欲燃。

三叹鹤林成梦寐，前生阆苑觅神仙。小山拄颊愁无奈，又怕声声聒夜眠。
武皇南巡旧京歌（十一首）
顾璘（明代）

六代繁华何足跨，而今四海共为家。
暂看吴苑环城水，终忆燕台夹路花。
怀孔明
文天祥（宋代）

斜谷事不济，将星殒营中。
至今出师表，读之泪沾胸。
汉贼明大义，赤心贯苍穹。
世以成败论，操懿真英雄。
秋日紫光阁阅射
玄烨（清代）

碧汉层云敛，金风别馆开。驺虞宾射礼，士马羽林材。

队引花间入，镳分柳外催。桓桓心膂寄，堪许属车陪。
闭户
陆游（宋代）

冠盖长安几番新？放翁只似向来贫。
满窗红日价无敌，半榼新醅香动人。
宴坐心光无蔽障，横眠踵息自清匀。
世间不用询名字，身是无怀上古民。
减字木兰花（四劝）
沈瀛（宋代）

酒巡未止。说著四并须著喜。好月兼风。好个情怀命又通。

明朝醒酒。起看佳人妆学寿。定问人何。昨夜何人饮最多。
杜鹃花
释居简（宋代）

染得深红剪万葩，春归独自绚韶华。丁宁莫受西风误，误使人看顷刻花。
边尘
岑徵（明代）

起处不因风，纷纷四望同。黄云兼扑面，白骨并飞空。

惨淡交河合，微茫玉塞中。年年积金甲，衰老惜英雄。
酬田就
姚合（唐代）

闲居多僻静，犹恐道相违。只是夜深坐，那堪春未归。

嫩苔粘野色，香絮扑人衣。纵有野僧到，终朝不话非。
赠总领韩郎中四十韵
虞俦（宋代）

玉帛修和好，边隅久晏宁。狼贪素溪壑，鲸浪忽沧溟。

江汉危航苇，关河失固扃。两淮先齮龁，四海渐凋零。

稍喜呻吟地，重沾庙社灵。帝方恢祚运，公合在朝廷。

故国非乔木，闻诗饱过庭。经纶一门事，风采四夷听。

共喜难兄弟，于今尚典刑。陵云临北固，雪涕陋新亭。

清切郎官宿，光辉使者星。深源观出处，李泌盛年龄。

人杰今为用，天骄盍暂停。大弨弦白羽，雄剑发新硎。

貔虎三千士，刍粮十万舲。少须姿宿饱，作气上青冥。

传檄收天府，偏师下井陉。孑遗新雨露，幽蛰待雷霆。

命服期三锡，腰镮拥万钉。归来觐旒冕，早晚焕丹青。

伊昔蒙倾盖，随群预掣铃。初筵叨礼数，接武奉仪型。

载酒桃花浪，寻诗杜若汀。一斑窥豹管，什袭换鹅经。

深汲无长绠，洪撞仅寸筳。违离念芝宇，开落几尧蓂。

生计春冰薄，先畴露叶暝。抱经羞画虎，娱老托原鸰。

忝窃空黄甲，衰残类白丁。尘生悲破甑，晨起问储瓶。

孤宦徒为尔，长饥未遽醒。地寒谁援接，途远更伶俜。

咽绝空阶蚓，微茫腐草萤。逮今施刻画，犹得振毛翎。

幕府今多士，峨冠总宁馨。暴鳞呼斗水，病颡忆林坰。

薄用收鸡肋，微功蓄豨苓。真成能肉骨，坐待脱拘囹。

自是权舆地，宜深肺腑铭。宁闻量如海，不受一浮萍。
题济胜七物·一拄杖
陈造（宋代）

惊蛇却犬破莓苔，筇竹随公几往回。
龙化葛陂应未忍，为扶衰病作陈雷。
晓意
林景熙（宋代）

僧钟觉曙鸟，纷飞弄林光。
宿云渐离石，我起开秋房。
南山忽入渐，相对各老苍。
我老渐何年，山曾见鸿荒。
流泉送日月，危石支兴亡。
问山山无言，啼猿起前冈。
宝觉昕长老画赞
李之仪（宋代）

法云地中得度，慧炬光里法身。在处淘金拣玉，随缘运筏通津。

偏解抽钉拔楔，更能因语识人。且道有相无相，休云是真非真。
水龙吟 其一 次辛稼轩，贺未斋阁老霖雨堂落成
夏言（明代）

文章独占龙头，当年已识丝纶手。身历三朝，官登极品，当今耆手。

晚入黄扉，平生青眼，相看白首。喜长安、霖雨堂成，道神仙宰相，人知否。

甲第高连北斗。又何必、锦袍明昼。昼寝凝香，朱门列戟，紫衣奔走。

灯火楼台，笙歌院落，年年春酒。庇苍生、更作万间广厦，为相公寿。
山行
雍陶（唐代）

野花幽鸟几千般，头白山僧遍识难。

世上游人无复见，一生唯向画图看。
照瑞宫月夜
黄庚（元代）

飞仙挟我上瑶坛，古桂香中夜倚阑。
铁笛一声吹月落，满身风露不知寒。
石湖小天台同陆生施生兄弟
王叔承（明代）

石桥流水碧生凉，潭树垂阴百尺长。
一片晚霞生谷口，羽衣如在赤城梁。
余辛卯岁卧病郡城陈宗之胡希圣有诗问讯后五
刘克庄（宋代）

晚悟河难塞，收方入枕函。
五穷衰并现，百病老皆谙。
强起留奚益，全归死亦甘。
癃残愧英妙，努力勿多谈。
绍兴以后祀五方帝六十首
佚名（隋代）

［姑洗为羽］烨烨其光，炳炳其灵。
窅其如容，剡其如声。
扇以景风，导以朱游。
我德匪类，神其安留。
西崦人家
李复（宋代）

处阴体和痾，居高地多风。
结庐西崦间，温情适炎冬。
长杨带疏篱，绿畦分西东。
门前涧水流，系柳横桥通。
汲浅泉更甘，种沃年长丰。
生理左右足，家有百岁翁。
乃知淳朴全，能完造化功。
何必济渌河，晏寝玄华宫。
赠人
刘岩（清代）

邹阳休上书，缧绁非所耻。祸虽如风飙，义命有根柢。

次公从长公，讲经狴犴底。闻道在崇朝，夕死亦可矣。

刑以惩小人，怀之在君子。匕鬯苟不隳，何妨惊百里。

委运与思愆，并行正相倚。古人大业成，皆自忧患始。
答贾九州愁
郭璞（魏晋）

广莫戒寒，玄英启谢。感彼时变，悲此物化。独步闲朝，哀叹静夜。

悲非颜原，屡空蓬舍。轻服御冬，蓝褐当夏。正未墨突，逝将命驾。

幸赖吾贤，少以慰藉。

顾瞻中宇，一朝分崩。天网既紊，浮鲵横腾。运首北眷，邈哉华恒。

虽欲凌翥，矫翮靡登。俯惧潜机，仰虑飞罾。惟其崄哀，难辛备曾。

庶睎河清，混焉未澄。

自我徂迁，周之阳月。乱离方焮，忧虞匪歇。四极虽遥，息驾靡脱。

愿言齐衡，庶几契阔。虽云暗投，圭璋特达。绵驹之变，何有胡越。

子固乔楚，我伊罗葛。无贵香明，终自㵶渴。未若遗荣，閟情丘壑。

逍游永年，抽簪收发。
鹧鸪天（欧倩）
赵彦端（宋代）

梅粉新妆间玉容。寿阳人在水晶宫。浴残雨洗梨花白，舞转风摇菡萏红。

云枕席，月帘栊。金炉香喷凤帏中。凡材纵有凌云格，肯学文君一旦从。
南天门 其一
徐书受（清代）

冒岚余浅雪，叠石构飞甍。马自嘶风立，人因出隘争。

岩凹扪虎迹，天外走雷声。登陟真称快，徒令怯者惊。
浣溪沙·软草平莎过雨新
苏轼（宋代）

徐州石潭谢雨，道上作五首。潭在城东二十里，常与泗水增减清浊相应。

软草平莎过雨新，轻沙走马路无尘。何时收拾耦耕身？
日暖桑麻光似泼，风来蒿艾气如薰。使君元是此中人。
句
无名子（元代）

葵藿有心终向日，杏桃无力谩随风。
王微之龙图挽辞二首 其二
韩维（宋代）

高情夙慕冥鸿举，晚节终随倦鸟回。物外忘情常隐几，酒中得趣亦衔杯。

每因误曲烦周顾，几废言诗每鼎来。九十年龄随化尽，所嗟不尽是君才。
夏日登车盖亭十绝 其七
蔡确（宋代）

来结芳庐向翠微，自持杯酒对清晖。水趋梦泽悠悠过，云抱西山冉冉飞。
赋得白羽扇诗
萧纲（南北朝）

可怜白羽扇，却暑复来氛。终无顾庶子，谁为一挥军。
绍兴祀大火十二首 送神用《理安》。
郊庙朝会歌辞（宋代）

登降上下，奠璧献斝。音送粥粥，礼无违者。已虞至旦，神其将归。

顾我国家，遗以繁釐。
同朴翁登卧龙山
姜夔（宋代）

龙尾回平野，檐牙出翠微。望山怜绿远，坐树觉春归。

草合平吴路，鸥忘霸越机。午凉松影乱，白羽对禅衣。
送客赴江陵寄郢州郎士元
李端（唐代）

露下晚蝉愁，诗人旧怨秋。沅湘莫留滞，宛洛好遨游。

饮马逢黄菊，离家值白头。竟陵明月夜，为上庾公楼。
句
陶弼（宋代）

今日昆仑关外将，也能酣醉也能吟。
醉花阴 题胡澹秋蛱蝶图
陈步墀（清代）

芳草天涯无著地。有落花深致。魂梦是韩凭，不写鸳鸯，爱写伶俜翅。

秋容真个胡生媚。色傍斜曛醉。莫漫怨飘零，凝粉双双，卷入旋风戏。
芦洲渔艇
陈良珍（明代）

列郡曾追鹓鹭群，早从湖海乞閒身。风生杜若云随棹，歌罢蒹閒月满轮。

万顷河山双鹤鬓，百年烟雨一蓑人。逢时好逐磻溪叟，拟把长竿钓渭滨。
过左绵偶成
赵抃（宋代）

东南再守二年间，徙蜀何须问险艰。入觐已违龙尾道，出麾还过鹿头关。

与民共约三春乐，顾我都忘两鬓斑。岁满乞骸何处好，仙棋一局烂柯山。
三山城外桥边候潮二首 其一
卢龙云（明代）

懒向尘中屡折腰，登舟犹复待江潮。往来大陆长如水，亦自魂销似灞桥。
早春即事呈刘员外
杨巨源（唐代）

明朝晴暖即相随，肯信春光被雨欺。且任文书堆案上，

免令杯雨负花时。马蹄经历须应遍，莺语叮咛已怪迟。

更待杂芳成艳锦，邺中争唱仲宣诗。
和郑国器六首
曹勋（宋代）

带雨看时意始真，谁家院落故藏春。
不须更待溶溶月，鬓影香传缥缈人。
八月十三夜仲季二弟弄月亭对饮
喻良能（宋代）

今宵端正月，故故向湖山。
玉兔窥杯凸，冰娥怪鬓斑。
诗情甪里逸，酒胆夏黄悭。
兴罢度桥处，天风松桂间。
过洞庭青草湖
黄庭坚（宋代）

乙丑越洞庭，丙寅渡青草。
似为神所怜，雪上日杲杲。
我虽贫至神，犹胜杜陵老。
忆昔上岳阳，一饭从人讨。
行矣勿迟留，蕉林追獦獠。
秋雨三首 其三
程俱（宋代）

华首三不遇，求田亦良图。莫嗔湖海士，豪气故不除。

扶犁本吾事，二顷终胜无。绕舍生蒿蓬，闭门种英芜。

从渠百尺楼，笑此蜗牛庐。吴中久卜邻，会从故人居。

荆溪一廛地，傥与求羊俱。屠门过大嚼，一雨喜有馀。

正恐二三子，联翩蹑云衢。空令千里驾，怅望黄公垆。
夜游宫·念彩云
贺铸（宋代）

流水苍山带郭。寻尘迹、宛然如昨。犹记黄花携手约。误重来，小庭花，空自落。
不怨兰情薄。可怜许、彩云漂泊。紫燕西飞书漫托。碧城中，几青楼，垂画幕。
梁鞞舞歌三首 其三 明君曲
周舍（南北朝）

明君班五瑞，就日朝百王。充庭植鹭羽，钧天奏清商。

本支同中岳，良臣安四方。盛明普日月，兆民乐未央。
晓出城祀风师坛马上作
宋庠（宋代）

风穴灵坛背汉皋，肃将祀典会诸曹。
城头五鼓催关鑰，席上双笾荐沼毛。
冠岭昕霞迎霁旭，冒畴农橛渍春膏。
箕扬毕好宜流惠，江外刀耕楚俗劳。
梅花百咏 其七十八 性天
李江（明代）

浅浅寒流远远山，真容赢得出尘寰。玉堂景致半林外，草舍家风万壑间。

上达精神应绝品，勿忘节度已成丹。生来不是和光伴，怪尔风霜别一班。
踏莎行
徐俯（宋代）

画栋风生，绣筵花绕。层台胜日频高眺。清辉爽气自娱人，何妨称意开颜笑。

水碧无穷，山青未了。斜阳浦口归帆少。云鬓烟鬓只供愁，琵琶更作相思调。
送包鹤州归湖上
浦源（明代）

西风江上赋归休，值雨那堪夜泊舟。官路暝烟迷驿舍，郡城寒火出更楼。

到家正及湖田熟，在客先惊馆树秋。还忆情人相别处，短亭孤棹共悠悠。
侍大中丞曹公关武作三首 其一
邓云霄（明代）

肃肃百僚瞻独座，翩翩诸将列连营。胜风暗结鱼丽阵，杀气先传草木兵。

戈拂西山回落日，剑横东海倚长城。白猿黄石余曾学，慷慨军前欲请缨。
同曹秋岳先生游韬光庵和高忠宪公韵
孙宗彝（清代）

山水灼真意，高深致有余。栋宇蟠天根，恍蹑洪濛初。

流泉渟方蟠，清风洒前除。遂使冰雪心，迥与尘世疏。

小住倦登陟，初地供轩渠。檐楹瞰江海，一气镂清虚。

洞庭但浩瀁，岂是仙人居。岚色幻今古，蟪蛄鸣春秋。

纷埃事徒满，所尚高王侯。岳岳怀古人，正气谁与俦。

劲节在天壤，不毁同山丘。何来逸情叟，舒卷千载忧。

杖履复舟楫，逍遥继寻幽。好诗藏名山，披读起龙湫。

梧冈有凤凰，别浦浮野鸥。名德砺公等，终焉吾所求。

风云薄岩壑，悚焉不可留。
次钊
朱松（宋代）

强蹋府尘从傅子，立谈江阁识钊郎。一尊此地见眉宇，十载相思成鬓霜。

秋灯煜煜照情话，夜浪翻翻吹客床。投名径入农圃社，老矣不梦天门翔。
虞美人
晏几道（宋代）

玉箫吹遍烟花路。小谢经年去。更教谁画远山眉。又是陌头风细、恼人时。

时光不解年年好。叶上秋声早。可怜蝴蝶易分飞。只有杏梁双燕、每来归。
咸阳
梁熙（清代）

青门昔傍渭滨行，岂意秋风到渭城。不尽寒波斜日动，可怜荒野暮云平。

雄图过眼迷三辅，别酒当歌叠四声。槐里宵深残烛下，还将杂记阅《西京》。
兰若杂言 其五
释净端（宋代）

年老醒醒神更清，夜深幽室诵莲经。儿孙睡觉应嫌我，石版时敲四五声。
李振引谚
佚名（唐代）

百岁奴事三岁主。
题君山观招真阁六首
李吕（宋代）

蜡屐发兴屡，几为春泥阻。
此行不作难，霁色随步武。
秋晓出郊二绝句
杨万里（宋代）

初日新寒政晓霞，残山剩水稍人家。霜红半脸金甖子，雪白一川荞麦花。
过商翁墓
沈辽（宋代）

征南名地蚤相知，老向潇湘看立碑。壮节独驰南峤事，古风不括故山诗。

愁烟半锁黄茅垄，部曲谁寻旧将旗。遥瞩芜江想灵气，孤云落日不胜悲。
金陵杂兴二百首
苏泂（宋代）

四畦芍药间葱花，五月春风便有涯。
闾巷萧条生意少，隔墙谁信内官家。
显道辞中以诗示教因和韵复之
欧阳澈（宋代）

抛砖斐句试相招，远辱高轩过寂寥。教约荷公能发瓿，功名蕲我效题桥。

谈霏玉屑惊人听，歌和阳春满坐谣。投辖苦留留不住，归时明月挂璇霄。
上曾赞府三首 其二
吴惟信（宋代）

只向廛中隐，幽居地更偏。竹风吹夜月，梅雪堕寒烟。

心定欺云石，神清照野泉。一峰擎坏塔，终日在吟边。
贺新郎
史达祖（宋代）

鹊翅西风浅。乍疏云垂幔，近月银钩将卷。天上应闲支机石，前度芳盟谁践。便好织、回文锦献。乞得秾欢今夜里，算盈盈、一水曾何远。宁不会，暗相见。

彩楼吹断闲针线。想幽情嫩约，别有藓庭花院。青鸟沈沈音尘绝，烟锁蓬莱宫殿。渐木杪、参旗西转。不怕天孙成间阻，怕人间、薄幸心肠变。又学得，易分散。
朝中措 月华五色
沈榛（清代）

溶溶万里碧天清。一镜玉轮明。五色瑞华萦绕，璨然片片云英。

浮光烂漫，银蟾煜煜，雾吹霞横。露冷风轻堪爱，澄辉远映蓬瀛。
偈颂一百零四首 其十七
释绍昙（宋代）

花禁冷叶红，草滴虚岚翠。清净卢舍那，全身荆棘里。
冬至前七日青崖分送新历
陈杰（宋代）

嫩黄裹册印如斗，传教打六惊昼眠。
又见朔平新改岁，独怜绛老不知年。
绣衣春立层霄上，黍律阳回七日前。
更愿时和戢豺虎，一犁归种久荒田。
秋日闲居二首
潘玙（宋代）

诗困权时卧竹窗，梦闲随雁到衡阳。
觉来落日窥帘影，茶鼎松风泼鼻香。
失题（一作陈叔宝诗）
方棫（唐代）

午醉醒来晚，无人梦自惊。夕阳如有意，长傍小窗明。
戏呈吴伯固同年
韦骧（宋代）

白玉墀前共得仙，而今邂逅半华颠。评文我辨异同字，由义君持难易权。

畏简不能成共酌，纾情莫惜寄新篇。上林春晚归鞭动，意思何如癸巳年。
访别胡粹留饮水阁
赵汝鐩（宋代）

故人知我已膏车，折简殷勤祝访渠。
惜别匆匆留语笑，临时草草治肴蔬。
密遮池面荷千盖，斜插云头月一梳。
此夕凭栏又何日，雁来莫惜数行书。
桃源洞
李亨（唐代）

流水桃花出洞香，通津不用问渔郎。采芝昔有秦人隐，歌凤今无楚客狂。

鹤舞霓裳供逸兴，鹿衔山果荐仙觞。也知此地堪游乐，刘阮何须到异乡。
处州孔子庙碑附诗
韩愈（唐代）

惟此庙学，邺侯所作。厥初庳下，神不以宇。先师所处，亦窘寒暑。

乃新斯宫，神降其献。讲读有常，不诫用劝。揭揭元哲，有师之尊。

群圣严严，大法以存。像图孔肖，咸在斯堂。以瞻以仪，俾不或忘。

后之君子，无废成美。琢词碑石，以赞攸始。
又次韵答之十首 其二
释德洪（宋代）

晚来妙语逼人寒，逸气翩翩栖凤鸾。珍重平生造物手，十分拈出与人看。
之宣城郡出新林浦向板桥
谢朓（南北朝）

江路西南永，归流东北骛。
天际识归舟，云中辨江树。
旅思倦摇摇，孤游昔已屡。
既欢怀禄情，复协沧洲趣。
嚣尘自兹隔，赏心于此遇。
虽无玄豹姿，终隐南山雾。
过池阳游齐山洞
苏舜钦（宋代）

城南飞桥跨青溪，度桥并辔千丈堤。堤穷水尽翠微出，系马道旁寻杖藜。

巉巉石骨不见土，一色新削青玻瓈。怪岩奇壑分左右，绝顶俯睨长江低。

当时登高插菊处，至今胜日争提携。荒亭已颓断碣仆，霜草满地寒螀啼。

杜郎风流杳何处，祇有兹山仍号齐。其间一洞景更绝，喜子曾游知旧蹊。

踰冈陟巘数里险，路断忽复忘东西。石芒钩衣藤挂帽，荒榛丛筱交冥迷。

遥呼野人问不识，下趋却踏湖边畦。前边佳处似髣髴，兴倦不惜重攀跻。

径穿蒙密得窍六，俛首匍匐藤拄脐。日光忽漏天宇小，所见正尔如醯鸡。

流苏承盖结高屋，旁入诘曲房与闺。卦蓍二碑史氏植，欲读柰此苔藓泥。

斯人好事世亦少，挽置俛视茫无梯。崖间名字半磨灭，后来游者犹堪稽。

摸碑幸寄却细读，我思仍欲烦镌题。
送高南伯入太学
孙应时（宋代）

我昔桥门客，于今喜送君。
天资自金玉，风味更兰薰。
各为亲年重，难忘别意勤。
功名何必问，怒翼正垂云。
高宗圣神武文宪孝皇帝挽辞 其二
史浩（宋代）

宸谟先自治，邻壤憺威棱。翼翼慈宁殿，峨峨永祐陵。

朔南兼覆冒，遐迩悉丰登。阴德顺阳报，真人嗣中兴。
大明殿早朝
欧阳元（元代）

扶摇万里上青霄，凤阙龙池步步瑶。驼背负琛金络索，象身备驾玉逍遥。

衣冠俯伏传呼岳，千羽低徊看舞韶。湖海布衣瞻盛事，他时田野梦天朝。
再赠乐天
刘禹锡（唐代）

一政政官轧轧，一年年老駸駸。

身外名何足算，别来诗且同吟。
诗偈 其八十八
庞蕴（唐代）

心王不了事，却被六贼使。共贼作火下，无由出生死。
次韵邢季允梅花
苏泂（宋代）

怀想西湖一树冰，有谁人似此花清。
何当共泛波微绿，更得同看月正盈。
偶见新花呈季和
晁说之（宋代）

寂寥仍抱病，风雨尚征师。
几许野花发，无穷客泪垂。
谷城溪亭
彭汝砺（宋代）

谷国有亭溪水边，税车安寝不无缘。芰荷苒苒双飞鸟，芦苇深深一钓船。

故国寄声无去雁，他乡催泪有啼蝉。江山亦为行人动，六月寒风正凛然。
咏史下·卫瓘
陈普（宋代）

拓拔枝柯幸少疏，洛阳宫殿已为墟。
休论荣晦师田续，忍读金墉稽颡书。
拟古诗二十首 其三 拟青青陵上柏
弘历（清代）

松柏生高陵，鸾鹤所翥翔。芙蕖出绿沼，鸳鹭相徜徉。

自古有会宗，三都及两京。春色满皇州，游子忘故乡。

高楼酒挹渑，康衢尘霏香。朝饮挟娥㜲，暮游陪金张。

暮暮复朝朝，行乐何渠央。
泉南道中
陈宓（宋代）

乍寒忽暖初冬候，已熟慵收大有年。
社鼓呼人鸣坎坎，山童待月舞跹跹。
旅行可饱鱼虾味，疾步不惊鸡犬眠。
外户夜开今已见，何时斗米直三钱。
新居秋夕寄李廓
姚合（唐代）

羁滞多共趣，屡屡同室眠。稍暇更访诣，宁唯候招延。

愧君备蔬药，识我性所便。罢吏童仆去，洒扫或自专。

古巷人易息，疏迥自江边。幸当中秋夕，复此无云天。

月华更漏清，露叶光彩鲜。四邻亦悄悄，中怀益缠绵。

兹境罕能致，居闲得弥偏。数杯罢复饮，共想山中年。
下第归后李伯辉李景魏索近诗
乐雷发（宋代）

吟遍吴头楚尾春，多渐词客问征尘。
振衣天目寻黄独，濯足湘江咏白苹。
宋五已惭称进士，陈三何用作诗人。
锦囊原属君家有，分买鱼经理钓轮。
落镫后里人竞胜复增一夜有作
王德溥（清代）

人情苦贪不知止，五夜踏镫兴未已。贫家一盏几踌躇，太仓粒未漫相拟。

宋朝业请增上元，钱氏买添见野史。笙歌合沓既尽欢，星月辉光尽堪喜。

好乐无荒忆古风，极盛难继鉴物理。长官方且训勤俭，下里胡为竞奢侈。

欲作长镫录鄙词，敬告高人定弗訾。
刘文卿烧木犀沉为作长句
周紫芝（宋代）

海南万里水沉树，江南九月木犀花。不知谁作造化手，幻出此等无品差。

刘郎嗜好与众异，煮蜜成香出新意。短窗护日度春深，石鼎生云得烟细。

梦回依约在秋山，马上清香扑霜霁。平生可笑范蔚宗，甲煎浅俗语未公。

此香似有郢人质，能受匠石斤成风。不须百和费假合，成一种性无异同。

能知二物本同气，鼻观已有香严通。聊将戏事作薄相，办此一笑供儿童。
梁洁夫幽居林宇靓深规画幽邃不类贵第宛然山林辄得七咏以广命名之伟 其六 思无邪
曹勋（宋代）

平生端亮履清脩，公退蘧然得少休。栩栩尚忘飞蝶想，黑甜一枕更优游。
梨花
梅尧臣（宋代）

处处梨花发，看看燕子归。
园思前法部，泪湿旧宫妃。
月白秋千地，风吹蛱蝶衣。
强倾寒食酒，渐老觉欢微。
送李子永赴调改秩
韩元吉（宋代）

逸骥骞腾十二闲，追风那复驻辕间。
向来官况诚留滞，此去诗情记往还。
会谭未妨更美秩，趣班聊喜近天颜。
割鸡莫费千牛刃，奏赋金门入道山。
闻香雪海中梅花尚无消息诗以催之
袁绶（清代）

竹外栏前万树梅，尚无一朵向南开。难邀玉戏酬吟笔，想对明南劝酒杯。

獭髓乍敷红晕浅，虬枝渐耸绿房堆。冲寒未放春消息，拟倩东君羯鼓催。
句 其十
韩驹（宋代）

县古槐根露，官清马骨高。
古寺
金墀（清代）

一派荒凉景，相看意黯然。垣颓犹有迹，松老不知年。

花落惟风扫，庭空任燕穿。远山斜对处，隐隐上苍烟。
送陈监岳参告宜春
赵蕃（宋代）

不见存斋老，风流尚竹林。
一官香火吏，五字短长吟。
快阁鸥鹭渚，仰山钟磬音。
何当同蜡屐，不用动离襟。
挽李提刑久善
史尧弼（宋代）

绝知嗣法一枝香，作意开堂嗣雪堂。
早悟锥沙传笔画，旋收珠玉入诗囊。
卷藏人閟龙蛇字，炳蔚家馀虎豹章。
衣钵两郎公不恨，班班文物未凄凉。
举罽宾国王问师子尊者蕴空公案颂
释鉴（宋代）

尊者何曾得蕴空，罽宾徒自斩春风。
桃花雨后已零落，染得一溪流水红。
应化非真分第三十二
释印肃（宋代）

难保岁寒心，至道只如今。
知命愁难入，无私祸不侵。
过景空寺故融公兰若（或作过潜上人旧房、悼正弘禅师）
孟浩然（唐代）

池上青莲宇，林间白马泉。故人成异物，过客独潸然。

既礼新松塔，还寻旧石筵。平生竹如意，犹挂草堂前。
秋闺梦戍诗 其三
马氏女（虎关）（明代）

秋雨丝丝秋夜凉，新愁还比旧愁长。落花落叶和灯落，荒陇荒云并岁荒。

白昼想君歌《白苎》，黄昏愁妾梦黄梁。何时息马嘶归马，洗尽诗肠换酒肠。
道中闻百舌
释绍嵩（宋代）

一径寻村渡碧溪，山花红紫树高低。
如今天下无鸣凤，说与春鸟自在啼。
渔家傲·秋思
范仲淹（宋代）

塞下秋来风景异，衡阳雁去无留意。四面边声连角起，千嶂里，长烟落日孤城闭。
浊酒一杯家万里，燕然未勒归无计。羌管悠悠霜满地，人不寐，将军白发征夫泪。
读东溪可正平诗
韩淲（宋代）

冰霜落涧岁云暮，寂寂远岫松风回。村深古寺作钟磬，车马路断樵者来。

参差一抹起宿雁，清浅数枝横小梅。日昃翠寒云屋迥，竹炉煨火尽馀杯。
次韵萧昭甫同游江东四绝句 其四 天竺寺
廖刚（宋代）

野塘风细度香莲，碧涧云深响玉泉。从此西湖不须到，淡烟寒月一家天。
次韵程伯禹用时字韵见寄二首 其二
叶梦得（宋代）

汉道中兴此一时，虞亡不腊尔何知。地中鸣角无多怪，堂上论兵固有奇。

梦栎那求梁栋远，抢榆正羡羽翰卑。淮阳汲直犹高卧，愿看箫韶集凤仪。
会景堂
鲜于侁（宋代）

金城环雉堞，云屋瞰闤贵。
双林耸江右，九陇觇天外。
劝耕
方岳（宋代）

归欤我亦耦耕人，麦陇桑畦意自亲。
才出郭收连日雨，已拚花负一年春。
农安用劝村村急，文不须工字字真。
自是非材头白头，不缘方寸在吾民。
卧龙潭
钱闻诗（宋代）

山分巧石叠玲珑，烟幕云屏閟几重。
有竹参天长鳞角，欲陪高卧碧潭龙。
王献叔招饮绣球花下
沈守正（明代）

昔年快阁曾看雪，今日花开当雪看。乍似解颜迎客笑，折来催雪向唇干。

尚分杨柳毵毵绿，亦怯春风颤颤寒。可惜海棠零落尽，暂邀肥婢与盘桓。
汲黯
刘摰（宋代）

汲黯刚纯社稷臣，张汤巧诋更平津。贤人所贵忠邪异，惜对君王论未伸。
官池上
无可（唐代）

迥疏城阙内，寒泻出云波。岸广山鱼到，汀闲海鹭过。

泛沟侵道急，流叶入宫多。移舸浮中沚，清宵彻晓河。
观泉
包恢（宋代）

泉动涌联珠，泉静湛片玉。
渊源出以时，动静清可掬。
凭栏冰雪寒，敛袵毛发肃。
内以洗我心，外以刮我目。
偶离京尘来，对此歌不足。
咏归五六人，犹疑自沂浴。
泸水
张客卿（清代）

一水通蛮络，沉沉不计深。蛟涎连积雨，蜃气结层阴。

毒草迷苍渚，繁花映黑浔。武侯炎渡后，烟瘴只今澄。
明卿避世下雉著书告成久不得讯驰此往问
硕篽（明代）

十载回山只著书，一编初就竟何如。
杀青想尽黄陵竹，剖素常空白水鱼。
尘起江头频障扇，秋深门外久县车。
明年待买泷湘棹，欲就三闾问卜居。
端午内中帖子词·皇后阁
王珪（宋代）

金屋风光别，仍逢令节新。
争传九子粽，皇祚续千春。
题高寄泉孝廉柳桥晴絮图 其四
李承谟（清代）

浮生踪迹半如萍，愁向劳劳问旧亭。借得香山好诗句，大家唱作渭城听。
淮信贺滕迈台州
赵嘏（唐代）

凋瘵民思太古风，上贤绥辑副宸衷。舟移清镜禹祠北，

路转翠屏天姥东。旌旆影前横竹马，咏歌声里乐樵童。

遥知到郡沧波晏，三岛离离一望中。
七盘劳歌 其七
杨慎（明代）

七盘险栈平，眺望倚分明。西征通蜀道，北望指秦城。
挽雍处士
吴泳（宋代）

折柳诗名远，滋兰德本深。
挞禽能起孝，训鲤只平心。
半夜酒星落，千山薤露吟。
芭蕉溪上水，呜咽不堪斟。
赠房侍御（时房公在新安）
陶翰（唐代）

志士固不羁，与道常周旋。进则天下仰，已之能晏然。

褐衣东府天，执简南台先。雄义每特立，犯颜岂图全。

谪居东南远，逸气吟芳荃。适会寥廓趣，清波更夤缘。

扁舟入五湖，发缆洞庭前。浩荡临海曲，迢遥济江壖。

征奇忽忘返，遇兴将弥年。乃悟范生智，足明渔父贤。

郡临新安渚，佳赏此城偏。日夕对层岫，云霞映晴川。

闲居恋秋色，偃卧含贞坚。倚伏聊自化，行藏互推迁。

君其振羽翮，岁晏将冲天。
论诗绝句四十首 其六 陶渊明
李希圣（清代）

种桑已值山河改，看菊还怜甲子同。千载子云朱仲晦，不将应璩比陶公。
贺新郎（客赠芍药）
刘克庄（宋代）

一梦扬州事。画堂深、金瓶万朵，元戎高会。座上祥云层层起，不减洛中姚魏。叹别后、关山迢递。国色天香何处在，想东风、犹忆狂书记。惊岁月，一弹指。

数枝清晓烦驰骑。向小窗、依稀重见，芜城妖丽。料得花怜侬消瘦，侬亦怜花憔悴。漫怅望、竹西歌吹。老矣应无骑鹤日，但春衫、点点当时泪。那更有，旧情味。
疏山三首
曾季貍（宋代）

草封支径路欲断，雨洗野花山更寒。
西岭东冈烟漠漠，南溪北涧水潺潺。
闻王仲周所居牡丹花发，因戏赠
武元衡（唐代）

闻说庭花发暮春，长安才子看须频。

花开花落无人见，借问何人是主人。
与诸弟诸李同登塔山愚壁以事不能来因成二绝 其一
吕本中（宋代）

李家漾南江漫流，幕阜山前春更愁。无人肯会西来意，且作小诗盟白鸥。
野外即事
释文珦（宋代）

春暮仓庚鸣，农家语堪听。
雨暘不违时，麦高桑叶青。
烹豚酌清不，庙中谢神灵。
田蚕杯珓好，欢声动林坰。
祭罢各分散，群鸟啄余腥。
薰风三首 其一
梁储（明代）

木末薰风起，偏来面上吹。不知今日趣，何似北窗时。
赠友人边游回（一作薛能诗）
马戴（唐代）

游子新从绝塞回，自言曾上李陵台。

尊前语尽北风起，秋色萧条胡雁来。
郑子玄不顾雨雪之难走潞河欲寻旧交予惧其或有嗟来也故作诗三章以慰其行 其三
李贽（明代）

贫贱少亲交，许由故弃瓢。许由千古少，蒙袂且相招。
水龙吟·白莲
王初桐（清代）

为谁卸了红衣，绿房迎晓霜绡翦？浣沙人去，凌波人在，水晶宫殿。几柄亭亭，银塘十里，冷香吹遍。在鸥昏鹭暝，花光缟夜，沉沉里、微茫见。
何况素云晴练，舞轻盈、半低纨扇。淡妆月艳，仙姿玉立，粉消铅浅。小艇回时，浮萍开处，镜奁窥面。怕遗珰、卷入凉波，又万叶、西风战。
怀钱塘旧居
胡仲弓（宋代）

钱塘漂泊久，别后梦连宵。
忽听滩头水，犹疑江上潮。
暗尘侵竹简，夜雨洗芭蕉。
料得苏堤路，西风犯柳条。
登潼关城楼
马棫士（清代）

歇马维芳树，登楼雨正晴。河流当晋曲，山势入秦平。

浪打关门险，砂浮驿路明。西京多事日，不见弃繻生。
萧宅二三子赠答诗二十首。客答蛱蝶
卢仝（唐代）

君是轻薄子，莫窥君子肠。且须看雀儿，雀儿衔尔将。
木兰回跸驻张三营行宫之作
弘历（清代）

骎骎羽骑木兰回，别馆依然此去来。窸窣声中枫叶下，馣馦香处菊花开。

圃场且喜千村稔，橐籥明参一气培。辅相对时繄我责，无厌从兽岂宜哉。
送罗寿可归临江
连文凤（宋代）

琴剑西还已有期，白云飞处望多时。
湖边别酒春风醉，江上归帆落日迟。
客思悠悠生远树，梦魂隐隐入芳篱。
到家若话吴中事，自有哀歌寄楚词。
马平莫宪副允升八十
欧大任（明代）

豸冠风节重南州，绿野归时未白头。丹诏新颁灵寿杖，金门曾赐吉光裘。

谢家玉树森相向，王氏乌衣乐并游。三径黄花千石酒，年年阳月柳江秋。
閒居
俞德邻（宋代）

客少经过因地僻，门无障碍觉天宽。馀生已断封侯愿，渭北萧萧竹万竿。
明发房溪二首
杨万里（宋代）

山路婷婷小树梅，为谁零落为谁开。
多情也恨无人赏，故遣低枝拂面来。
夏末喜雨
赵抃（宋代）

灵湫祈祷酌樽罍，稽首精神敢惰哉。民意欲从千里雨，天威为动一声雷。

预期多稼如云去，且免飞蝗入境来。酷暑骤祛还自喜，清风朝夕上楼台。
戊戌生日二首
方回（元代）

贪得真迷境，持平实悟门。
未妨人负我，各要子生孙。
动辄闻谁死，猗嗟幸独存。
荣华何足记，衰翠不须论。
辋川
元稹（唐代）

世累为身累，闲忙不自由。殷勤辋川水，何事出山流。
谢天彭净慧大师见访
赵抃（宋代）

庵岩归隐绝纤埃，内外中间安在哉。正似无心云一片，等閒随雨出山来。
忆旧游 过大佛寺黄梅伯读书处，同六禾
陈洵（清代）

看铜仙泪冷，黑子灰飞，才过僧寮。便似山河渺，听黄垆俊语，淡酒须浇。

片红漫点花信，来去锦尘抛。甚彩笔空题，华年枉度，风景非遥。

诗瓢。趁流水，想梦雨春痕，烟翠都飘。未识愁多少，放高歌闲地，何似西樵。

故人唤起深恨，空手鹤声招。但掩户惊沙，丹青粉壁犹故朝。
醒心亭
陈宾（宋代）

亭以醒心名，心与亭何与。
物各有感通，此理贵深喻。
岘山峙丰碑，见者皆堕泪。
推类尽其余，庶表名亭义。
我昨发莆阳，春光正明媚。
肩舆撼顿间，思虑杂劳勚。
行行复行行，至此若沾醉。
振衣蹑斯亭，四顾足清致。
芳树布繁阴，晴山荐空翠。
时有幽禽来，且无俗驾至。
物我方两忘，情景亦相会。
天君始泰然，万境绝纤翳。
后乐与先忧，虚灵良不昧。
揭扁端在兹，夫岂无所试。
尚期知我者，他时来作记。
音石
舒坦（宋代）

渊明休弄没弦琴，混沌中含太古音。
闻说几回风雨夜，四山浑作老龙吟。
题石室并和澹庵 其三
释慧空（宋代）

山日辉辉云细细，石渠浅浅竹疏疏。珍禽引客飞还住，灵草忽香寻却无。
湘春夜月 蕉别
苏穆（清代）

雨绵绵，伴君今夜凄然。只剩一寸柔肠，都化作秋烟。

叶叶罗裙生翠，共海棠娇映，减甚芳年。奈恩深故土，顿成小别，终是留连。

三更残月，窥帘弄影，别样姿妍。何处魂销，酒盏送、惊鸿瘦影，直到窗前。

回廊隔住，料孤根、不隔三泉。问覆鹿，向谁家梦里、天涯路杳，一任高眠。
田家
顾况（唐代）

带水摘禾穗，夜捣具晨炊。县帖取社长，嗔怪见官迟。
歌风台
文天祥（宋代）

长陵有神气，万岁光如虹。
有时风雪变，魂魄来沛宫。
壮哉游子风，一览万宇空。
击筑戒复隍，帝业慎所终。
重瞳爱梁父，此情岂不同。
锦衣绚行昼，丈夫何浅中。
缅怀首丘意，自足分雌雄。
尚惜霸心存。
慷慨怀勇功。
不见往来事，烹狗与藏弓。
早知致两生，礼乐三代隆。
匹夫事已往，安用责乃翁。
我来汤沐邑，白杨吹悲风。
永言三侯章，隐隐闻儿童。
叶落皆归根，飘零独秋蓬。
登台共恓恻，目送南飞鸿。
昌化道中
连文凤（宋代）

水因来此地，不识别山春。
几处坟无主，多年树有神。
闻猨惊落日，畏虎问行人。
忽到孤峰顶，白云飞满身。
静观堂十偈
汪晫（宋代）

万缘一息丝不挂，一个閒身煞潇洒。
静中有味淡如如，哑子得梦难为话。
次君时韵
彭汝砺（宋代）

牙弦不愿世人知，末路论心有子期。万物参差为我与，三人邂逅得吾师。

更贫未乏扬雄宅，已会谁悲墨子丝。欲说本来时节事，直须会得未来时。
用元长韵赠空老
赵鼎（宋代）

虚怀无地著纤尘，独鹤孤云寄此身。琴发清弹庐阜月，诗探妙意武林春。

少陵深契赞公语，惠远能知陶令真。扰扰今谁同此趣，容车山下两闲人。
宫词
王珪（宋代）

三殿飞云禁钥开，风从天上送春来。
诸藩玉帛朝元日，齐献南山万寿杯。
韬楼属题济南十二图 其六 千佛披云
郑孝胥（清代）

云归山苍然，云起化为佛。云幻佛亦幻，真相定何物？
呈介之
孔平仲（宋代）

古柏青黄苦暗凋，怪松千尺老嶕峣。词源浩浩声连海，笔力嶕嶕气逼霄。

贾赋任雄难作敌，杜诗虽健亦相饶。英豪自古非尘物，他日峨冠立汉朝。
送新罗僧
张乔（唐代）

东来此学禅，多病念佛缘。把锡离岩寺，收经上海船。

落帆敲石火，宿岛汲瓶泉。永向扶桑老，知无再少年。
卓坑
朱筠（宋代）

缘溪忽折俨篷舟，鳞瓦通桥妙略收。几日砂枫辞峡里，一峦烟竹记宣州。

卓坑楝子悬如镜，福院蕉阴碧过秋。萦绕何堪情绪乱，莫教好景又盈眸。
题颜景彝八窗玲珑
文天祥（宋代）

吾闻开十牖，不及一户明。
泰宇有天光，八荒尽夷庚。
赠听声欧阳承务
叶适（宋代）

无心立臧否，有术验荣衰。
举世声中动，浮生骨还来。
弹轻知福地，欬小应灵台。
笑我老何及，是身惟死灰。
次韵汪以南閒居漫吟十首 其七
方回（元代）

占易用九六，初爻变乾坤。时当退且慎，复命归厥根。

浑天日夜转，中星异旦昏。北辰俨不动，帝居华盖尊。

于人是为心，君子严操存。肯受外物汩，澡扰摇精魂。

皇泽苏旱暵，时雨翻天盆。敢不效微力，先后风雷奔。
刘德明彦集祝弟以夏云多奇峰为韵赋诗戏成五绝 其三
朱熹（宋代）

闭门事幽讨，岁月忽已多。客来无可问，与君共弦歌。
岁暮西还时李生云沾方读盐铁论
顾炎武（明代）

积雪冻关河，我行复千里。忽闻弦诵声，远出衡门里。

在汉方盛时，言利宏羊始。桓生书一编，恢卓有深旨。

发愤刺公卿，嗜利无廉耻。片言折斗筲，笃论垂青史。

矧乃衰乱仍，征敛横无纪。转饷七盘山，骨满秦川底。

太息问朝绅，食粟斯已矣。幸哉荀卿门，尚有苞邱子。
巴陵览古
倪龙镜（清代）

笛声吹满洞庭秋，常遣烟波撼岳州。惆怅投书人不见，依稀鼓瑟路何修。

长风一舸天难问，落日三湘客自愁。仁者乐从天下后，可能烂醉倚层楼。
次陶渊明赠羊长史韵寄李翘叟
李彭（宋代）

遗民百念冷，中岁多艰虞。不希咸阳价，顿有旁行书。

李侯妙德咸，閒雅亦甚都。南郡此名流，闻声十年逾。

披云落星湾，情留厌归舆。只今丘园梦，君与川岑俱。

胸中书零乱，清言不踌躇。曩时僰道囚，风神颇相如。

此翁蝉蜕去，词林遂榛芜。乃于群忧中，孤笑成欢娱。

冷官类逃禅，未减汉庭疏。何时招隐岩，追凉迟咸舒。
寄题溪堂
黄裳（宋代）

华堂深在翠微间，潋滟波光照客颜。归隐输君尘外乐，留题偷我日边閒。

心忘机后鸥相识，日落山时鹤自还。小艇得鱼无事了，歌声移向荻花湾。
送舅氏杨通直令阳谷
晁补之（宋代）

人言慎县宰，颇似太丘君。客户有训遣，司官无讼闻。

外家久寂有，舅氏少辛勤。一邑何足道，高名谁与群。

西来马特特，冬晚雪纷纷。公朝道由砥，孤士迹如云。

过门苦地僻，下直迫日曛。深泥枉穷巷，寒垆对残煴。

感慨说宣子，飘零缀遗文。麟阁窘铅椠，鱼山失耕芸。

远情等匏系，归梦剧丝棼。山东接畿甸，阳谷近榆枌。

吏昔猛豺虎，民如窜麖麇。幸逢宽大时，庶几仁惠薰。

自笑下士策，不殊野人芹。爱民宜百禄，本茂实当蕡。
暮春郊园雨霁
赵湘（宋代）

郊园春已暮，霁色射疏篱。
地静苔过竹，沙清树入池。
野人来尽日，山鸟话多时。
偶傍松窗立，微风动七丝。
史魏公蜗室
释宝昙（宋代）

两趺尺寸地，屹立万夫目。
四海霖雨心，溉沾一夔足。
何曾动声霖，万象意沉缩。
譬如雷蛰藏，春风不虚辱。
世界如许大，犹吾体中粟。
是心如许宽，不著世间欲。
散花果无地，拊卷或可熟。
好鸟如可人，鼾睡勿惊促。
八风吹得行，颠倒任掁触。
奉送殊师利
沈辽（宋代）

道人壮年曳长裾，挟策负艺西入都。欲步青云不得途，不如濯足归江湖。

转出淮山一麻襦，天柱峰前明月孤。调御丈夫真我师，不复饮食形不枯。

归来故土弃妻孥，金玉百万初若无。四十削发入浮屠，有如浮云飞太虚。

达摩壁观聊自娱，饮光苦行谁复如。河西将军气貌粗，一见犹如水中鱼。

南阳侍郎说诗书，为筑小庵即朝晡。诸漏已尽无复馀，此生安得为世拘。

不持一钵上匡庐，秋风有意入三吴。天竺二山佛子居，赤城更在沧海隅。

彼土观缘小踟躇，何时复来寻老夫。清泠台下茆已诛，为留一榻待跏趺。

不辞更贮一斛蜜，山间老境任蘧蘧。
庐州三首 其二
朱服（宋代）

将军荡寇力能任，陈迹依然得重寻。血绕楼船龙战息，水摇城堞雉飞深。
谢戴文瑰佥院惠草帽
陈高（元代）

细结夫须染色新，使君持赠意偏真。玉川便易煎茶帽，元亮还抛漉酒巾。

影堕水波浮晚照，黑遮霜鬓隔秋尘。深惭欲报无琼玖，感戴宁忘拂拭频。
久寓泉南待一故人消息桂隐诸葛如晦谓客舍不可住借一园亭安下即事凡有十首 其三
戴复古（宋代）

寄迹小园中，数椽亦潇洒。主人既相知，此地可久假。

县官送月既，邻翁供菜把。咫尺是屠门，亦有卖鲜者。

里巷通往来，欲结鸡豚社。
寄纪禅师
文同（宋代）

自笑尘中游宦客，长输林下坐禅僧。
水田百亩一区宅，归老城南何日能。
高山寺
憨山大师（明代）

山城枕江流，梵刹云中起。
钟鸣万户开，人在莲华里。
十七日观潮三首
陈师道（宋代）

潮头初出海门山，千里平沙转面间。
犹有江神怜北客，欲将奇观破衰颜。
望湘亭
郑谷（唐代）

湘水似伊水，湘人非故人。登临独无语，风柳自摇春。
遣兴
叶道源（清代）

久向人间觅赏音，偶然冥想到山深。芝兰自带烟霞气，鸾凤原山枳棘心。

一献已羞和氏玉，再来谁问伯牙琴。栖栖负此拿云志，仍作当年抱膝吟。
赠赵碧眼相士
姚勉（宋代）

拂袖蓬莱群玉峰，伊人不可溯游踪。
烦君唤起山中睡，为说苍生渴雨龙。
病中即事三首 其三
王炎（宋代）

浃旬不见日，冻云塞天宇。儿童相与言，雪意恐未已。

一月见三相，为瑞亦足矣。老夫固畏寒，贫者忧冻死。

六出乱飞花，不如晴可喜。
感秋六首
郑獬（宋代）

我思洞庭橘，赤金三寸圆。
磊落火齐珠，缀树团紫烟。
病肺燥不治，嘘吐气欲然。
玉醴埋九地，凿井不得泉。
我欲涉洞庭，采橘秋云边。
骇浪破我舟，蛟龙怒腾骞。
安得万里风，吹落堕我前。
鉴园遣兴集句 其四
奕欣（清代）

永怀愁不寐，挑尽草堂镫。半月无双影，看心是一乘。

离情欲寄鸟，吟客静于僧。到处慵开口，忘言少爱憎。
纪事
文天祥（宋代）

麟笔严于首恶书，我将口舌击奸谀。
虽非周勃安刘手，不愧当年产禄诛。
六朝如梦鸟空啼三首 其一 限朝字
殷葆诚（清代）

金陵王气已全消，梦里笙歌送六朝。花落鸟啼春不管，江山如此太无聊。
潭溪十咏·莲池
刘子翚（宋代）

莲池一亩余，瀰瀰吞众流。
花繁不近堤，欲往无方舟。
不及池中鱼，随波自沈浮。
题张氏山居
戈涛（清代）

会心岂在远，得意无能名。一径古松色，半崖秋水声。

闲云将鸟意，呦鹿杂人行。最识幽居好，马蹄尘又生。
或劝病中不宜数亲文墨医亦归咎题四绝以自戒末篇又以解嘲 其一
范成大（宋代）

作字腕中百斛，吟诗天外片心。习气吹剑一吷，病躯垂堂千金。
偈颂一一二首 其一○三
释清远（宋代）

一去一来松上鹤，半开半合岭头云。支筇独立千峰外，唯把南山祝圣君。
灵佑观
顾我锜（清代）

琳馆珠庭次第开，夕阳微照郁孤台。道人锄药不知倦，一一鹤声松际回。
次子有闻捷韵四首 其四
朱熹（宋代）

胡命须臾兔走林，骄豪无复向来心。莫烦王旅追穷寇，鹤唳风声尽好音。
云门寺西六七里，闻符公兰若最幽，与薛八同往
孟浩然（唐代）

谓予独迷方，逢子亦在野。结交指松柏，问法寻兰若。

小溪劣容舟，怪石屡惊马。所居最幽绝，所住皆静者。

云簇兴座隅，天空落阶下。上人亦何闻，尘念都已舍。

四禅合真如，一切是虚假。愿承甘露润，喜得惠风洒。

依止托山门，谁能效丘也。
减字木兰花 其三
陈三聘（宋代）

盈盈袅袅。欲问卿卿还好好。无奈娇何。摺摺湘裙薄薄罗。

尊前顾曲。舞作回风花拍促。压尽时流。棋里输伊一百筹。
读华严经三绝 其一
李之仪（宋代）

纷纷作客不归来，树本无根何处栽。弹指未应超十地，重重楼阁一时开。
又和来篇
韦骧（宋代）

已愧苍葭倚玉难，更惭投砾引珠还。卢生破屋居新稳，韩子豪篇语自閒。

虽有清樽伫高躅，须期黄菊奉朱颜。自惟雅集犹淹缓，诗战雄师未必班。
寿颍季
苏泂（宋代）

有屋须生子，为家要及时。
云山千态度，弓冶几书诗。
寿日能佳事，秋风况捷期。
长年一杯酒，吾与菊花知。
蒙恩易镇豫章丐假还乡途中偶成十七首
吴芾（宋代）

苍崖崛地耸，飞瀑从天下。
一岭跨两州，千年无九夏。
万年欢
赵师侠（宋代）

电绕神枢，华渚流虹，诞弥良用佳辰。万宇讴歌归舞，宝历增新。佳七年间盛事，皇威畅、边鄙无尘。仁恩被，华夏咸安，太平极治欢声。

重华道隆德茂，亘古今希有，揖逊重闻。圣子三宫欢聚，两世慈亲。幸际千秋圣旦，＿镐宴、普率惟均。封人祝，亿万斯年，寿皇尊并高真。
春晚
张镃（宋代）

湖远慵呼艇，春归只闭门。
树高应翠合，竹静自黄昏。
轩冕情终薄，诗书好益尊。
人间难办事，夜气要长存。
赠别吴门朱雪鸿 其三
屈大均（明代）

平生人事拙，名外得夫君。有子随黄岳，无家在白云。

桃椎时织屦，西子每湔裙。高洁谁能似，兰葩亦未芬。
黄池月中共酌得池字
梅尧臣（宋代）

将归谢公郡，喜见阮家儿。
但对月和水，那能酒似池。
衰形疑镜照，葆鬓怯霜吹。
宿雁不堪托，乡人知未知。
得山雨
梅尧臣（宋代）

急雨射苍壁，溅林跳万珠。
山根水壅壑，漫窗若注壶。
奉陪侍中游石笋溪十二韵
卢纶（唐代）

朝日照灵山，山溪浩纷错。图书无旧记，鲧禹应新凿。

双壁泻天河，一峰吐莲萼。潭心乱雪卷，岩腹繁珠落。

彩蛤攒锦囊，芳萝袅花索。猿群曝阳岭，龙穴腥阴壑。

静得渔者言，闲闻洞仙博。欹松倚朱幰，广石屯油幕。

国泰事留侯，山春纵康乐。间关殊状鸟，烂熳无名药。

欲验少君方，还吟大隐作。旌幢不可驻，古塞新沙漠。
万艘潭
范镇（宋代）

私船官运斗纵横，殖货交通绕近城。灯火夜凉人未散，古潭宜复万艘名。